**Dobeles novada domes saistošo noteikumu Nr.24**

**“Dobeles novada pašvaldības nolikums”**

**paskaidrojuma raksts**

|  |  |
| --- | --- |
| **Sadaļas nosaukums** | **Sadaļas paskaidrojums** |
| **1.** Mērķis un nepieciešamības pamatojums | 1.1. Atbilstoši [Pašvaldību likuma](https://likumi.lv/ta/id/336956-pasvaldibu-likums) [49.](https://likumi.lv/ta/id/336956-pasvaldibu-likums#p49) pantam pašvaldības nolikums ir saistošie noteikumi, kas nosaka pašvaldības institucionālo sistēmu un darba organizāciju. Saistošo noteikumu projekts izstrādāts ar mērķi izdot [Pašvaldību likumam](https://likumi.lv/ta/id/336956-pasvaldibu-likums) atbilstošus saistošos noteikumus – Dobeles novada pašvaldības nolikumu.  1.2. Spēkā esošie Dobeles novada domes 2021. gada 19. jūlija saistošie noteikumi Nr. 1 “Dobeles novada pašvaldības nolikums” ir izdoti pamatojoties uz likumu "[Par pašvaldībām](https://likumi.lv/ta/id/57255-par-pasvaldibam)". 2023. gada 1. janvārī spēkā stājās [Pašvaldību likums](https://likumi.lv/ta/id/336956-pasvaldibu-likums), kas aizstāj iepriekš pašvaldību darbību regulējošo likumu "[Par pašvaldībām](https://likumi.lv/ta/id/57255-par-pasvaldibam)". [Pašvaldību likuma](https://likumi.lv/ta/id/336956-pasvaldibu-likums) pārejas noteikumu 6. punkts noteic, ka dome izvērtē uz likuma "[Par pašvaldībām](https://likumi.lv/ta/id/57255-par-pasvaldibam)" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam.  1.3. Ar nolikuma jauno redakciju tiek:  1.3.1. aktualizēts pašvaldības nolikums atbilstoši [Pašvaldību likumam](https://likumi.lv/ta/id/336956-pasvaldibu-likums), kas spēkā stājās 2023. gada 1. janvārī;  1.3.2. svītrots regulējums attiecībā uz domes sēdes norises kārtību, domes un tās izveidoto institūciju, izņemot iestādes, darba organizatorisko un tehnisko apkalpošanu, kas iekļauts iekšējā normatīvajā aktā – pašvaldības darba reglamentā;  1.3.3. veikta citu nolikuma normu aktualizācija atbilstoši faktiskajai situācijai;  Pašvaldību likuma 49.pants noteic, ka pašvaldībai ir jāizdod saistošie noteikumi, kas nosaka pašvaldības institucionālo sistēmu un darba organizāciju, tostarp:  pašvaldības administrācijas struktūru;  publisko tiesību līgumu noslēgšanas procedūru;  pašvaldības administrācijas izdoto administratīvo aktu apstrīdēšanas kārtību;  kārtību, kādā domes deputāti un pašvaldības administrācija pieņem apmeklētājus un izskata iesniegumus;  kārtību, kādā pašvaldības amatpersonas rīkojas ar pašvaldības mantu un finanšu resursiem;  kārtību, kādā pašvaldība sadarbojas ar pilsoniskās sabiedrības organizācijām (biedrībām un nodibinājumiem) un nodrošina sabiedrības iesaisti pašvaldības darbā;  kārtību, kādā organizējama publiskā apspriešana;  kārtību, kādā iedzīvotāji var piedalīties domes un tās komiteju sēdēs; citus likumā noteiktos jautājumus. |
| **2.** Fiskālā ietekme uz pašvaldības budžetu | Ietekme uz budžetu nav konstatēta.  Saskaņā ar [Pašvaldību likuma](https://likumi.lv/ta/id/336956-pasvaldibu-likums) Pārejas noteikumu 7. punktu, finansējums līdzdalības budžetam jāparedz sākot no 2025. gada. |
| **3.** Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | 3.1. Sociālā ietekme – tiks veicināta sabiedrības iesaiste pašvaldības darbā, atsevišķu lēmumu pieņemšanas procesā, pašvaldības sociālo pakalpojumu optimizācija un citu pašvaldības funkciju realizācijas pilnveidošana un sekmēšana.  3.2. Ietekme uz vidi – nav.  3.3. Ietekme uz iedzīvotāju veselību – nav.  3.4. Ietekme uz uzņēmējdarbības vidi pašvaldības teritorijā, konkurenci – nav.  Saistošie noteikumi izstrādāti, lai dotu skaidru ieskatu par pašvaldības institucionālo sistēmu un veicinātu sabiedrības iesaisti un iniciatīvu, lemjot par pašvaldības funkciju izpildi un pašvaldības administratīvās teritorijas attīstības jautājumu izlemšanā.  Nav konstatēta negatīva ietekme uz vidi.  Neatstāj negatīvu ietekmi uz iedzīvotāju veselību.  Nav konstatējama ierobežojoša ietekme uz tirgu un atbilstību brīvai un godīgai konkurencei, jo līdzdalības budžetā apstiprinātās projektu idejas realizēs pašvaldība, ievērojot visus normatīvus attiecībā uz publiskā iepirkuma regulējumu. |
| **4.** Ietekme uz administratīvajām procedūrām un to izmaksām | Saistošie noteikumi nosaka Dobeles novada pašvaldības administrācijas darba organizāciju. Administratīvo procedūru izmaksas paredzētas pašvaldības budžetā. |
| **5.** Ietekme uz pašvaldības funkcijām un cilvēkresursiem | Saistošie noteikumi, nosakot pašvaldības institucionālo struktūru, dod ieskatu par to, kādas pašvaldības institūcijas ir izveidotas, lai nodrošinātu pašvaldību funkciju izpildi. |
| **6.** Informācija par izpildes nodrošināšanu | Saistošo noteikumu izpildi nodrošina pašvaldības dome, komitejas un pašvaldības administrācija. |
| **7.** Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi veicinās pašvaldības administratīvās teritorijas iedzīvotāju izpratni par pašvaldības institucionālo sistēmu, pašvaldības domes priekšsēdētāja, viņa vietnieka, pašvaldības izpilddirektora un viņa vietnieku kompetenci, kā arī sabiedrības iesaisti pašvaldības funkciju izpildē un teritorijas attīstības jautājumu izlemšanā, sabiedrības viedokļa savlaicīgu noskaidrošanu un lielāku sabiedrības iesaisti pašvaldības darbā atbilstoši iedzīvotāju interesēm. |
| **8.** Izstrādes gaitā veiktās konsultācijas ar privātpersonām un institūcijām | 8.1. Noteikumu izstrādes procesā notikušas konsultācijas ar to izpildes nodrošināšanā iesaistītajām institūcijām un privātpersonām.  8.2. Sabiedrības līdzdalības veids – informācijas publicēšana pašvaldības tīmekļvietnē un iesniegto priekšlikumu izvērtēšana.  8.3. Privātpersonu viedokļi par Noteikumu projektu saņemti 2023. gada 7., 12. un 14. jūlijā. Privātpersonu viedokļi daļēji ņemti vērā.  Vairumā saņemtajos privātpersonu viedokļos (tajā skaitā arī pašvaldības administrācijas un citu pašvaldības iestāžu darbinieku) tiek pausts viedoklis, ka Noteikumu projekta 3.punktā paredzētās teritoriālo iedalījumu vienību apvienības nav veidojamas, jo nav vērojami finansiāli ieguvumi, kā arī tiek apšaubīta pašvaldības sniegto pakalpojumu pieejamības nodrošināšana.  Diskusiju rezultātā Apvienotajā komitejā 2023. gada 20. septembrī nolemts neveidot jaunas teritoriālo iedalījumu vienību apvienības (izņemot faktiski darbojošos Dobeles un Jaunbērzes pagastu apvienību), bet pašvaldības sniegto pakalpojumu pieejamību novada pagastos un pilsētās turpināt nodrošināt esošo teritoriālā iedalījuma vienību apvienību ietvaros. |

Domes priekšsēdētāja vietnieks G.Safranovičs